HR Službeni list Europske unije L 342/8

PROVEDBENA ODLUKA VIJEĆA (EU) 2017/2408

od 18. prosinca 2017.

kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

VIJEĆE EUROPSKE UNIJE,

uzimajući u obzir Ugovor o funkcioniranju Europske unije,

uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,

uzimajući u obzir prijedlog Europske komisije,

budući da:

(1) U skladu s člankom 287. stavkom 10. Direktive 2006/112/EZ Latvija može izuzeti od poreza na dodanu vrijednost (PDV-a) porezne obveznike čiji godišnji promet ne prelazi protuvrijednost od 17 200 EUR u nacionalnoj valuti prema deviznom tečaju na dan njezina pristupanja.

(2) Provedbenom odlukom Vijeća 2010/584/EU (2) Latviji je odobreno, kao mjera odstupanja, izuzimanje poreznih obveznika čiji godišnji promet ne prelazi 50 000 EUR od plaćanja PDV-a, do 31. prosinca 2013. Ta je mjera produljena Provedbenom odlukom Vijeća 2014/796/EU (3), a prestaje važiti 31. prosinca 2017.

(3) Dopisom evidentiranim u Komisiji 3. srpnja 2017. Latvija je zatražila odobrenje za primjenu posebne mjere kako bi nastavila s odstupanjem od članka 287. Direktive 2006/112/EZ te smanjila prag za izuzimanje na 40 000 EUR („posebna mjera”).

(4) U skladu s člankom 395. stavkom 2. Direktive 2006/112/EZ, Komisija je dopisom od 13. rujna 2017. obavijestila ostale države članice o zahtjevu Latvije. Komisija je dopisom od 14. rujna 2017. obavijestila Latviju da ima sve informacije potrebne za razmatranje zahtjeva.

(5) S obzirom na to da će se zbog posebne mjere za manja poduzeća smanjiti obveze povezane s PDV-om, Latviji bi trebalo odobriti njezinu primjenu tijekom ograničenog razdoblja, do 31. prosinca 2020. Porezni obveznici trebali bi i dalje imati mogućnost odlučiti se za uobičajene odredbe o PDV-u.

(6) Prema informacijama koje je dostavila Latvija, posebna mjera imat će zanemariv učinak na ukupni iznos poreznog prihoda prikupljenog u fazi konačne potrošnje.

(7) Budući da se članci od 281. do 294. Direktive 2006/112/EZ kojima se uređuje posebna odredba za mala poduzeća preispituju, moguće je da će direktiva o izmjeni tih odredbi stupiti na snagu prije 31. prosinca 2020.

(8) Posebna mjera ne utječe na vlastita sredstva Unije koja proizlaze iz poreza na dodanu vrijednost jer će Latvija izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (4),

DONIJELO JE OVU ODLUKU:

Članak 1.

Odstupajući od članka 287. točke 10. Direktive 2006/112/EZ, Republici Latviji odobrava se da izuzme od PDV-a porezne obveznike čiji godišnji promet ne prelazi 40 000 EUR.

Članak 2.

Ova Odluka proizvodi učinke od dana priopćenja.

Ova se Odluka primjenjuje od 1. siječnja 2018. do 31. prosinca 2020. ili do stupanja na snagu direktive o izmjeni članaka od 281. do 294. Direktive 2006/112/EZ, ovisno o tome koji datum nastupi ranije.

Članak 3.

Ova je Odluka upućena Republici Latviji.

Sastavljeno u Bruxellesu 18. prosinca 2017. Za Vijeće Predsjednica K. SIMSON

(1) SL L 347, 11.12.2006., str. 1.

(2) Provedbena odluka Vijeća 2010/584/EU od 27. rujna 2010. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 29.).

(3) Provedbena odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).

(4) Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).